ગુજરાતમાં “દારૂબંધી” છે એટલે જ દેશમાં સૌથી વધુ દારૂનું વેચાણ અહીં થાય છે. આમેય માણસોની સાઇકોલોજી જ એવી છે કે ના પાડી હોય તે કામ પહેલા કરવું. જાહેરમાં સૂચના લખી હોય કે અહીં ગંદકી કરવી નહીં તો આ પ્રજા નહી શબ્દ પર જ ગંદકી કરશે. ટૂંકમાં કહીએ તો જાહેર બગીચામાં ગોઠવેલા બાંકડા માટે સૂચના લખી હોય કે બાંકડા પર બેસવું નહી, તેનાં પર તાજો જ રંગ કરવામાં આવ્યો છે. છતાંય આ ભોળા લોકો છેવટે આંગળી અડાડીને વાત સાચી છે કે નહી તેની પ્રતીતિ તો કરી જ લેશે. દારૂ કે જેને સોમરસ, દ્રાક્ષાસવ, મદ્યપાન, શરાબ, મદીરા, જામ વગેરે વિશેષણો આપ્યા છે. અને જેના ભૌતિક ઉપનામો “શિવાસ રીગલ”, “એરીસ્ટ્રોકેટ”, ‘મેકડોવેલ’, “બ્લેક લેબલ”, “બ્લ્યૂ લેબલ”, “રેડ લેબલ”, “બ્લેન્ડર”, ‘એન્ટિક્યુટી’ વગેરે છે.